જોકે યુનેસ્કોએ અમદાવાદના દાવાને પ્રારંભિક તબક્કે જ સ્વીકાર્યો છે. હજુ આ ગૌરવને કાયમરૂપે મેળવવા તંત્રએ ખાસ જહેમત કરવી પડશે. શહેરનાં હેરિટેજ મૂલ્યોનું ફક્ત જતન જ નહીં પરંતુ તેનું સંવર્ધન પણ કરવું પડશે. દિલ્હીને બદલે અમદાવાદની પસંદગી કરવા પાછળનું મુખ્ય કારણ અમદાવાદની પોળ સંસ્કૃતિ છે. ખુદ યુનેસ્કોએ પણ અમદાવાદની પોળ સંસ્કૃતિનાં મોં ફાટ વખાણ કર્યાં છે. પોળોના પથ્થર અને કાષ્ઠનાં અપ્રતીમ કલા કૌશલ્યથી નિર્માણ પામેલાં ઐતિહાસિક મકાનોને યુનેસ્કોેએ હિંદુ અને મુસ્લિમ સ્થાપત્યના સમન્વય સમાન ગણાવી તેને બિરદાવી છે. પરંતુુ ખાટલે મોટી ખોડ એ છે કે યુનેસ્કોએ બિરદાવેલા પોળોના ઐતિહાસિક મકાનો લેભાગુ બિલ્ડર માફિયાના કારણે ઝડપભેર ભુંસાઇ રહ્યા છે. હજુ પંદર વર્ષ પહેલાં કોટ વિસ્તારમાં કુલ ૧ર હજાર હેરિટેજ મકાન હતાં આજે ર૩૦૦ મકાન પણ બચ્યાં નથી. આ બાબત ખરેખર આઘાતજનક છે.